C 146/5

Oznámenie o možných kombinovaných účinkoch antidumpingových alebo antisubvenčných opatrení s ochrannými opatreniami na určité výrobky z ocele

(2019/C 146/06)

Komisia nariadením (EÚ) 2019/159 (1) uložila ochranné opatrenia týkajúce sa určitých výrobkov z ocele na obdobie troch rokov. Ochranné opatrenia majú formu colných kvót stanovených pre časovo vymedzené obdobia a v prípade prekročenia týchto kvót sa musí uhradiť ochranné clo vo výške 25 %.

V súčasnosti sú pre niektoré z týchto kategórií výrobkov z ocele takisto zavedené antidumpingové alebo antisubvenčné opatrenia. Zoznam všetkých nariadení, ktorými sa ukladajú tieto v súčasnosti platné opatrenia, je uvedený v prílohe k tomuto oznámeniu. V prípade týchto kategórií výrobkov by sa preto po vyčerpaní colných kvót stanovených v rámci ochranných opatrení stalo splatné pri tom istom dovoze tak ochranné clo, ako aj antidumpingové alebo vyrovnávacie clo.

Komisia už v nariadení (EÚ) 2019/159 (odôvodnenie 186) uviedla, že kumulácia antidumpingových/antisubvenčných opatrení s ochrannými opatreniami môže mať väčší účinok, ako by bolo žiaduce, a že vo vhodnom čase bude táto otázka preskúmaná. Komisia konkrétne usúdila, že v snahe predísť uloženiu „zdvojených nápravných opatrení“ zakaždým, keď dôjde k vyčerpaniu colnej kvóty, môže pokladať za nevyhnutné pozastaviť alebo znížiť úroveň platných antidumpingových a vyrovnávacích ciel, aby kombinovaný účinok týchto opatrení neprekročil najvyššiu úroveň platných ochranných alebo antidumpingových/vyrovnávacích ciel.

1. Kombinovaný účinok antidumpingových alebo vyrovnávacích ciel a ochranných ciel

V nariadení (EÚ) 2015/477 (2) sa uznáva, že kombinácia antidumpingových alebo antisubvenčných opatrení s ochrannými opatreniami na jeden a ten istý výrobok by mohla mať väčší účinok, ako bol pôvodne zamýšľaný v zmysle ochrannej obchodnej politiky a cieľov Únie, a mohla by klásť nežiaduco veľké bremeno na určitých vyvážajúcich výrobcov, ktorí sa snažia vyvážať do Únie. V dôsledku toho sa zaviedli osobitné ustanovenia, ktoré Komisii podľa potreby umožňujú prijať opatrenia s cieľom zabezpečiť, aby kombinácia antidumpingových alebo antisubvenčných opatrení s ochrannými opatreniami na ten istý výrobok nemala takýto účinok.

Pokiaľ ide o opatrenia uložené nariadením (EÚ) 2019/159, hoci existuje určitá neistota, či sa príslušné colné kvóty vyčerpajú a kedy k tomu dôjde, je možné, že dovoz uvedených kategórií výrobkov z ocele, na ktoré sa vzťahujú antidumpingové alebo antisubvenčné opatrenia, by takisto začal podliehať platbe ochranného cla.

Komisia sa domnieva, že možno odôvodnene tvrdiť, že kombinácia týchto opatrení by skutočne mohla mať väčší účinok, ako je zamýšľaný alebo žiaduci v zmysle ochrannej obchodnej politiky a cieľov Únie, ako sa stanovuje v nariadení (EÚ) 2015/477. Komisia sa preto domnieva, že by mohlo byť vhodné zmeniť existujúce antidumpingové a antisubvenčné opatrenia, ktoré sú uvedené v prílohe, počas príslušného obdobia, v ktorom sa môžu uplatňovať antidumpingové/antisubvenčné opatrenia a ochranné clá.

S cieľom zabezpečiť právnu istotu pre dotknuté hospodárske subjekty Komisia považuje za potrebné stanoviť pre tieto prípady antidumpingové alebo vyrovnávacie clo, ktoré by sa malo uplatniť v prípade vyčerpania ochranných colných kvót.

Najmä v prípadoch, keď by bolo obvykle splatné tak antidumpingové alebo vyrovnávacie clo, ako aj ochranné clo a keď je antidumpingové alebo vyrovnávacie clo nižšie alebo sa rovná sume ochranného cla, Komisia považuje za vhodné, aby počas príslušného obdobia nebolo splatné žiadne antidumpingové alebo vyrovnávacie clo. Ak je antidumpingové alebo vyrovnávacie clo vyššie ako suma ochranného cla, Komisia považuje za vhodné, aby bola počas príslušného obdobia splatná len tá časť antidumpingového alebo vyrovnávacieho cla, ktorá presahuje sumu ochranného cla.

2. Postup

2.1. Písomné podania

Všetky zainteresované strany vrátane vyvážajúcich výrobcov, dovozcov a používateľov príslušných výrobkov a ich združenia sa vyzývajú, aby písomne oznámili svoje stanoviská k vyššie uvedeným skutočnostiam, v ľubovoľnom formáte a e-mailom do 14 dní odo dňa uverejnenia tohto oznámenia v Úradnom vestníku Európskej únie.

Použitím e-mailu zainteresované strany vyjadrujú súhlas s pravidlami platnými pre elektronické podania uvedenými v dokumente „KOREŠPONDENCIA S EURÓPSKOU KOMISIOU V PRÍPADOCH TÝKAJÚCICH SA OCHRANY OBCHODU“ uverejnenom na webovom sídle Generálneho riaditeľstva pre obchod:

http://trade.ec.europa.eu/doclib/docs/2011/june/tradoc_148003.pdf.

Zainteresované strany musia uviesť svoje meno (názov), adresu, telefónne číslo a platnú e-mailovú adresu a mali by zabezpečiť, aby bola uvedená e-mailová adresa funkčným oficiálnym pracovným e-mailom, ktorý sa denne kontroluje. Po poskytnutí kontaktných údajov bude Komisia komunikovať so zainteresovanými stranami iba prostredníctvom e-mailu, pokiaľ výslovne nepožiadajú o doručenie všetkých dokumentov Komisie inými komunikačnými prostriedkami, alebo ak si povaha dokumentov, ktoré sa majú zaslať, nevyžaduje použitie doporučenej zásielky. Ďalšie pravidlá a informácie týkajúce sa korešpondencie s Komisiou vrátane zásad, ktoré sa vzťahujú na podania prostredníctvom e-mailu, nájdu zainteresované strany v už spomínaných pokynoch o komunikácii so zainteresovanými stranami.

Adresa Komisie na účely korešpondencie:

Európska komisia Generálne riaditeľstvo pre obchod Riaditeľstvo H, oddelenie H5 Kancelária: CHAR 03/66 1049 Bruxelles/Brussels BELGIQUE/BELGIË E-mailová adresa TRADE-SAFE009-DOUBLE-REMEDY@ec.europa.eu

2.2. Spracovanie osobných údajov

So všetkými osobnými údajmi získanými počas tohto prešetrovania sa bude zaobchádzať v súlade s nariadením Európskeho parlamentu a Rady (EÚ) 2018/1725 (3).

Oznámenie o ochrane údajov, ktorým sa informujú všetky fyzické osoby o spracúvaní osobných údajov v rámci činností Komisie v oblasti ochrany obchodu, je dostupné na webovej lokalite GR pre obchod: http://trade.ec.europa.eu/doclib/html/157639.htm.

(1) Vykonávacie nariadenie Komisie (EÚ) 2019/159 z 31. januára 2019, ktorým sa ukladajú konečné ochranné opatrenia týkajúce sa dovozu určitých výrobkov z ocele (Ú. v. EÚ L 31, 1.2.2019, s. 27).

(2) Nariadenie Európskeho parlamentu a Rady (EÚ) 2015/477 z 11. marca 2015 o opatreniach, ktoré Únia môže prijať vo vzťahu k účinnosti antidampingových a vyrovnávacích opatrení kombinovaných s ochrannými opatreniami (Ú. v. EÚ L 83, 27.3.2015, s. 11).

(3) Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).